VENDIM 
Nr. 42, datë 29.3.2024 

MBI MIRATIMIN E RAPORTIT VJETOR TË ERE-s “GJENDJA E SEKTORIT TË 
ENERGJISË DHE VEPRIMTARIA E ERE-s GJATË VITIT 2023”

Në zbatim të nenit 25 të ligjit nr. 43/2015, “Për sektorin e energjisë elektrike”, të ndryshuar; dhe nenit 21 të ligjit nr. 102/2015, “Për sektorin e gazit natyror”, të ndryshuar; nenit 5, pika “d” të “Rregullores së brendshme të organizimit dhe funksionimit të Entit Rregullator të Energjisë”, miratuar me vendimin e Bordit të Entit Rregullator të Energjisë (ERE) nr. 199, datë 27.11.2020; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2026, Bordi i ERE-s, në mbledhjen e tij të datës 29.3.2024, pasi shqyrtoi relacionin e përgatitur nga grupi i punës dhe Sekretari i Përgjithshëm me nr. 850/1 prot., datë 29.3.2024, “Për gjendjen e sektorit të energjisë dhe veprimtaria e ERE-s gjatë vitit 2023”,
konstatoi se:
- ERE, në zbatim të parashikimeve të nenit 25 të ligjit nr. 43/2015, “Për sektorin e energjisë elektrike”, të ndryshuar, dhe nenit 21 të ligjit nr. 102/2015, “Për sektorin e gazit natyror”, të ndryshuar, paraqet në Kuvend raportin vjetor mbi situatën e sektorit të energjisë elektrike, gazit natyror dhe veprimtaritë e ERE-s për vitin paraardhës brenda datës 31 mars.
- Nga drejtoritë teknike të ERE-s u morën masat për fillimin e punës për përpunimin dhe për analizimin e të dhënave të mbledhura nga të licencuarit, me qëllim hartimin e raportit vjetor, brenda afatit të përcaktuar, datë 31 mars 2024.
- Raporti Vjetor i Entit Rregullator të Energjisë pasqyron veprimtarinë e ERE-s, sa i përket monitorimit të ecurisë së sektorit të energjisë elektrike dhe gazit natyror, veprimtarinë e të licencuarve dhe mbikëqyrjes së të drejtave të klientëve të energjisë, si dhe ecurinë e punës së Entit Rregullator të Energjisë në hartimin e rishikimin e legjislacionit, me qëllim adresimin e detyrimeve ligjore të ERE-s, por edhe rregullimit të marrëdhënieve mes të licencuarve dhe klientëve në sektorin e energjisë.
Për gjithë sa më sipër, Bordi i ERE-s

VENDOSI:

1. Miratimin e Raportit Vjetor të ERE-s “Gjendja e sektorit të energjisë dhe veprimtaria e ERE-s gjatë vitit 2023”, që do t’i paraqitet Kuvendit të Shqipërisë (raporti bashkëlidhur këtij vendimi).
Ky vendim hyn në fuqi menjëherë.
Ky vendim botohet në Fletoren Zyrtare.

